b'\n_START_ARTICLE_\nNoam Chomsky\n_START_SECTION_\nYliopisto: 1945\xe2\x80\x931955\n_START_PARAGRAPH_\nVuonna 1945 Chomskyn ollessa 16-vuotias, h\xc3\xa4n aloitti yleisen koulutusohjelman Pennsylvanian yliopistossa, jossa h\xc3\xa4n tutki filosofiaa ja logiikkaa sek\xc3\xa4 kiinnostui ensisijaisesti arabian kielen oppimisesta. H\xc3\xa4n asui kotonaan ja rahoitti perustutkintonsa opettamalla hepreaa. H\xc3\xa4n kuitenkin turhautui kokemuksistaan yliopistossa ja harkitsi keskeytt\xc3\xa4mist\xc3\xa4 ja muuttamista kibbutzille Palestiinan brittil\xc3\xa4iseen mandaattiin. H\xc3\xa4nen intellektuaalinen uteliaisuutensa kuitenkin her\xc3\xa4si uudelleen ven\xc3\xa4l\xc3\xa4issyntyisen kielitieteilij\xc3\xa4n Zellig Harrisin kanssa k\xc3\xa4ytyjen keskustelujen kautta. Harrisin Chomsky tapasi ensimm\xc3\xa4ist\xc3\xa4 kertaa poliittisissa ympyr\xc3\xb6iss\xc3\xa4 vuonna 1947. Harris tutustutti Chomskyn teoreettiseen kielitieteeseen ja suostutteli t\xc3\xa4m\xc3\xa4n ottamaan aiheen p\xc3\xa4\xc3\xa4aineekseen. Chomskyn kunniamaininnan saanut kandidaatin tutkielma oli nimelt\xc3\xa4\xc3\xa4n \xe2\x80\x9dMorphophonemics of Modern Hebrew\xe2\x80\x9d. Siin\xc3\xa4 oli mukana Harrisin kielen menetelmi\xc3\xa4. Chomsky sis\xc3\xa4llytti kyseisen tutkielman maisterin tutkintoonsa, jonka h\xc3\xa4n suoritti Pennsylvanian yliopistossa vuonna 1951. H\xc3\xa4nen maisterintutkielmansa julkaistiin my\xc3\xb6hemmin kirjana. Yliopistoaikanaan h\xc3\xa4n kiinnostui my\xc3\xb6s filosofiasta, erityisesti opettajansa Nelson Goodmanin vaikutuksesta._NEWLINE_Vuosina 1951\xe2\x80\x931955 Chomsky nimitettiin Harvardin yliopiston Society of Fellows -ryhm\xc3\xa4\xc3\xa4n, johon nimitet\xc3\xa4\xc3\xa4n tutkijoita heid\xc3\xa4n poikkeuksellisen tieteellisen osaamisensa perusteella. T\xc3\xa4ss\xc3\xa4 ryhm\xc3\xa4ss\xc3\xa4 h\xc3\xa4n aloitti tutkimuksen, joka muodostui h\xc3\xa4nen v\xc3\xa4it\xc3\xb6skirjakseen. Goodmanin rohkaistua Chomskya hakemaan yliopistoon, merkitt\xc3\xa4v\xc3\xa4 tekij\xc3\xa4 h\xc3\xa4nen p\xc3\xa4\xc3\xa4t\xc3\xb6ksess\xc3\xa4\xc3\xa4n hakea Harvardin yliopistoon oli, ett\xc3\xa4 filosofi W. V. Quine opetti siell\xc3\xa4. Molemmat Quine sek\xc3\xa4 vieraileva filosofi J. L. Austin Oxfordin yliopistosta vaikuttivat merkitt\xc3\xa4v\xc3\xa4sti Chomskyyn. Vuonna 1952 Chomsky julkaisi ensimm\xc3\xa4isen akateemisen artikkelinsa, Systems of Syntactic Analysis, joka ilmestyi tiedelehdess\xc3\xa4 The Journal of Symbolic Logic, mutta ei kielitieteen lehdess\xc3\xa4. Ollessaan eritt\xc3\xa4in kriittinen behavioristisille kululle kielitieteess\xc3\xa4, h\xc3\xa4n esitteli ideoitaan luennoillaan Chicagon ja Yalen yliopistossa vuonna 1954. Vaikka h\xc3\xa4n ei ollut rekister\xc3\xb6itynyt opiskelijaksi Pennsylvanian yliopistoon nelj\xc3\xa4\xc3\xa4n vuoteen, h\xc3\xa4n l\xc3\xa4hetti sinne vuonna 1955 tarkastettavaksi tutkielmansa, jossa h\xc3\xa4n esitteli ideoitaan transformaatiokielioppiteoriasta; h\xc3\xa4n sai tohtorin tutkintonsa sen perusteella ja sit\xc3\xa4 jaettiin yksityisesti asiantuntijoiden kesken mikrofilmill\xc3\xa4 ennen kuin se julkaistiin osana The Logical Structure of Linguistic Theory -kirjaa vuonna 1975. Tohtorin tutkinto vapautti Chomskyn maanpuolustusvelvollisuudesta, jonka oli tarkoitus muuten alkaa vuonna 1955. Harvardin professori George Armitage Miller luki Chomskyn tohtorintutkielman ja vaikuttui. He julkaisivat yhdess\xc3\xa4 useita tieteellisi\xc3\xa4 artikkeleita tietokonelingvistiikasta._NEWLINE_Vuonna 1947 Chomsky alkoi seurustella Carol Doris Schatzin kanssa, jonka h\xc3\xa4n oli tuntenut lapsuudesta asti. He meniv\xc3\xa4t naimisiin vuonna 1949. Sen j\xc3\xa4lkeen kun Chomsky nimitettiin Harvardin yliopiston Society of Fellows -ryhm\xc3\xa4\xc3\xa4n, he muuttivat yhteiseen asuntoon Bostoniin, Allstoniin, jossa he asuivat vuoteen 1965 asti, kunnes muuttivat Lexingtonin kaupunkiin. Vuonna 1953 he ottivat Harvardin matka-apurahaa vieraillakseen Euroopassa, matkustaen Englannin kautta Ranskaan ja Sveitsin l\xc3\xa4pi Italiaan. Samalla matkalla he viettiv\xc3\xa4t kuusi viikkoa Hashomer Hatzairin HaZore\'a:n kibbutzissa vastaperustetussa Israelin valtiossa. Vaikka he nauttivat matkastaan, Chomskya kauhistutti Israelissa sionismi, arabivastaisuus sek\xc3\xa4 stalisnismimy\xc3\xb6nteisyys._NEWLINE_New Yorkin vierailuilla Chomsky k\xc3\xa4vi usein jiddisinkielisen sanomalehden Freie Arbeiter Stimme toimituksessa. H\xc3\xa4n ihastui Rudolf Rockerin ideoista, joka esitteli kirjoituksissaan anarkismin ja klassisen liberalismin v\xc3\xa4lisi\xc3\xa4 yhteyksi\xc3\xa4. Muiden poliittisten ajattelijoiden teksteihin, joita Chomsky luki, sis\xc3\xa4ltyi muun muassa anarkistin Diego Abad de Santill\xc3\xa1nin, demokraattisosialistien George Orwellin, Bertrand Russelin ja Dwight Macdonaldingin sek\xc3\xa4 marxistilaisten Karl Liebknechtin, Karl Korschin ja Rosa Luxemburgin kirjoituksia. Lukeminen sai h\xc3\xa4net vakuuttumaan anarkosyndikalistisen yhteiskunnan toivomisesta ja h\xc3\xa4nt\xc3\xa4 kiehtoivat anarkosyndikalistiset kommuunit Espanjan sis\xc3\xa4llissodan aikana, joita Orwell dokumentoi kirjassa Katalonia, Katalonia (1938). H\xc3\xa4n luki innokkaasti vasemmistolaista Politics lehte\xc3\xa4 ja huomautti sen "vastanneen ja kehitt\xc3\xa4neen" h\xc3\xa4nen kiinnostustaan anarkismiin. My\xc3\xb6s Living Marxist -aikakauslehti vaikutti h\xc3\xa4neen. Vaikka h\xc3\xa4n torjui marxilaiset perusteet, h\xc3\xa4neen vaikutti paljon Antonie Pannekoekin Living Marxist -lehteen kirjoittamat artikkelit neuvostojen kommunismista. H\xc3\xa4n oli my\xc3\xb6s eritt\xc3\xa4in kiinnostunut Leninist League -puolueen Marlentinen ideoista ja oli heid\xc3\xa4n kanssaan samaa mielt\xc3\xa4, ett\xc3\xa4 toinen maailmansota j\xc3\xa4rjestettiin tuhoamaan Euroopan proletariaatti l\xc3\xa4nsimaisten kapitalistien ja Neuvostoliiton "valtiokapitalistien" toimesta.\n_START_SECTION_\nUran alkuvuodet: 1955\xe2\x80\x931966\n_START_PARAGRAPH_\nChomsky oli yst\xc3\xa4vystynyt Massachusettsin teknillisess\xc3\xa4 yliopistossa (MIT) kahden kielitieteilij\xc3\xa4n, Morris Hallenin ja Roman Jakobsonin kanssa. Jakobson nimesi Chomskyn apulaisprofessoriksi MIT:iin vuonna 1955. MIT:ss\xc3\xa4 Chomsky vietti puolet ajastaan konek\xc3\xa4\xc3\xa4nt\xc3\xa4misprojektin kanssa ja toisen puolen ajastaan opettaen kielitieteen ja filosofian kursseilla. My\xc3\xb6hemmin h\xc3\xa4n kuvasi MIT:i\xc3\xa4 \xe2\x80\x9dmelko vapaaksi ja avoimeksi paikaksi, joka on avoin kokeiluille ilman tiukkoja vaatimuksia. Se oli hyv\xc3\xa4 paikka minunlaiseni kiinnostuksille ja t\xc3\xb6ille\xe2\x80\x9d. Vuonna 1957 MIT ylensi h\xc3\xa4net dosentiksi, ja vuosina 1957\xe2\x80\x9358 h\xc3\xa4n ty\xc3\xb6skenteli my\xc3\xb6s Columbian yliopistolla vierailevana professorina. Samana vuonna Chomskyn ensimm\xc3\xa4inen lapsi Aviva syntyi, sek\xc3\xa4 h\xc3\xa4n julkisti ensimm\xc3\xa4isen kielitieteellisen kirjan nimelt\xc3\xa4 Syntatic Structures, joka radikaalisti vastusti hallitsevaa Harris\xe2\x80\x93Bloomfield -trendi\xc3\xa4 alalla. Chomskyn ideat her\xc3\xa4ttiv\xc3\xa4t ajatuksia v\xc3\xa4linpit\xc3\xa4m\xc3\xa4tt\xc3\xb6myydest\xc3\xa4 vihamielisyyteen ja h\xc3\xa4nen ty\xc3\xb6ns\xc3\xa4 aiheutti eripuraa ja \xe2\x80\x9dmerkitt\xc3\xa4v\xc3\xa4\xc3\xa4 kuohuntaa\xe2\x80\x9d tieteenalalla. Kielitieteilij\xc3\xa4 John Lyons my\xc3\xb6hemmin totesi, ett\xc3\xa4 \xe2\x80\x9dse mullisti kielen tieteellisen tutkimuksen\xe2\x80\x9d. Vuosina 1958\xe2\x80\x9369 Chomsky oli tutkijana Yhdysvaltain kansallisen tiedes\xc3\xa4\xc3\xa4ti\xc3\xb6n Institute for Advanced Study:ssa Princetonissa, New Jerseyss\xc3\xa4._NEWLINE_Vuonna 1959 Chomsky julkaisi arvostelun Language -lehdess\xc3\xa4 B. F. Skinnerin kirjasta Verbal Behavior, jossa h\xc3\xa4n argumentoi Skinnerin n\xc3\xa4kemyksi\xc3\xa4 vastaan siit\xc3\xa4, ett\xc3\xa4 kieli olisi opittua k\xc3\xa4yt\xc3\xb6st\xc3\xa4. Chomsky arvosteli sit\xc3\xa4, ett\xc3\xa4 Skinner ei huomioinut ihmisen luovuuden roolia kielitieteess\xc3\xa4. Arvostelunsa ansiosta h\xc3\xa4nest\xc3\xa4 tuli \xe2\x80\x9dvakiintunut intellektuelli\xe2\x80\x9d, ja h\xc3\xa4n jatkoi MIT:ss\xc3\xa4 Hallenin kanssa kielitieteen parissa. Vuonna 1961 h\xc3\xa4n sai akateemisen palkinnon virassaoloajastaan, ja h\xc3\xa4nest\xc3\xa4 tuli nykykielten ja kielitieteen osaston t\xc3\xa4ysi professori. H\xc3\xa4net nimitettiin puhujaksi Ninth International Congress of Linguists -t\xc3\xa4ysistuntoon, joka pidettiin vuonna 1962 Cambridgess\xc3\xa4, Massachusettsissa. T\xc3\xa4m\xc3\xa4 puhujan rooli k\xc3\xa4yt\xc3\xa4nn\xc3\xb6ss\xc3\xa4 vakiinnutti h\xc3\xa4net yhdysvaltalaisen kielitieteen edustajaksi. H\xc3\xa4n jatkoi kielitieteellisten ideoiden julkaisemista koko vuosikymmenen ajan, esim. Aspects of the Theory of Syntax (1966), Topics in the Theory of Generative Grammar (1966) ja Cartesian Linguistics: A Chapter in the History of Rationalist Thought (1966). Yhdess\xc3\xa4 Hallenin kanssa, h\xc3\xa4n my\xc3\xb6s muokkasi Studies in Language -kirjasarjaa Harper and Row -kustantamolle ja laajensi fonologiaa generatiiviseen kielioppiin kirjaan The Sound Pattern of English (1968). H\xc3\xa4n jatkoi akateemisten tunnustuksien ja kunniamainintojen saamista t\xc3\xb6ill\xc3\xa4\xc3\xa4n; vuonna 1955 Kalifornian yliopisto antoi h\xc3\xa4nelle arvonimen Linguistics Society of America Professor ja sen j\xc3\xa4lkeen Berkleyn yliopisto arvonimen Beckman Professor. H\xc3\xa4nen Beckman-luennot koottiin ja julkaistiin Language and Mind -kirjassa vuonna 1968. Luennoista seuranneet v\xc3\xa4ittelyt Chomskyn ja h\xc3\xa4nen kriitikoidensa v\xc3\xa4lill\xc3\xa4 tulivat tunnetuksi nimell\xc3\xa4 \xe2\x80\x9dkielitieteellinen taistelu\xe2\x80\x9d. N\xc3\xa4m\xc3\xa4 v\xc3\xa4ittelyt py\xc3\xb6riv\xc3\xa4t suurimmaksi osaksi filosofisten kysymysten \xc3\xa4\xc3\xa4rell\xc3\xa4 kielitieteen sijaan.\n_START_SECTION_\nEdward Herman ja Faurissonin tapaus: 1976\xe2\x80\x931980\n_START_PARAGRAPH_\n1970-luvun loppupuolella Chomskyn julkaisut laajentuivat ja ne t\xc3\xa4smensiv\xc3\xa4t h\xc3\xa4nen aikaisempia t\xc3\xb6it\xc3\xa4\xc3\xa4n, ottaen kantaa kriitikoihin ja p\xc3\xa4ivitt\xc3\xa4en h\xc3\xa4nen kielioppiteoriaansa. H\xc3\xa4nen julkiset puheensa her\xc3\xa4ttiv\xc3\xa4t usein paljon kiistely\xc3\xa4, etenkin, kun h\xc3\xa4n kritisoi Israelin hallituksen toimia ja armeijaa. H\xc3\xa4nen poliittiset n\xc3\xa4kemyksens\xc3\xa4 olivat oikeistolaisen ja keskustalaisen hy\xc3\xb6kk\xc3\xa4yksen kohteena, hy\xc3\xb6kk\xc3\xa4\xc3\xa4jist\xc3\xa4 n\xc3\xa4kyvimm\xc3\xa4n ollessa Alan Dershowitz. Chomsky piti Dershowitzi\xc3\xa4 \xe2\x80\x9dt\xc3\xa4yten\xc3\xa4 valehtelijana\xe2\x80\x9d ja syytti h\xc3\xa4nt\xc3\xa4 asioiden aktiivisesta v\xc3\xa4\xc3\xa4ristelyst\xc3\xa4. Lis\xc3\xa4ksi 1970-luvun alussa h\xc3\xa4n aloitti yhteisty\xc3\xb6n Edward S. Hermanin kanssa, joka oli my\xc3\xb6s julkaissut kritiikki\xc3\xa4 Yhdysvaltojen sodasta Vietnamissa. Yhdess\xc3\xa4 he kirjoittivat Counter-Revolutionary Violence: Bloodbaths in Fact & Propaganda -kirjan, joka kritisoi Yhdysvaltojen armeijan osallistumista Kaakkois-Aasiassa ja korosti miten valtamedia j\xc3\xa4tti huomioimatta ja peitteli n\xc3\xa4it\xc3\xa4 aktiviteettej\xc3\xa4. Julkaisija Warner Modular alun perin hyv\xc3\xa4ksyi kirjan ja julkaisi sen vuonna 1973, mutta Warner Modularin emoyhti\xc3\xb6 Warner Communications paheksui kirjan sis\xc3\xa4lt\xc3\xb6\xc3\xa4 ja m\xc3\xa4\xc3\xa4r\xc3\xa4si tuhottavaksi kaikki kopiot kirjasta._NEWLINE_Kun valtavirran julkaisijat osoittautuivat vaikeaksi, Chomsky l\xc3\xb6ysi tukea Mike Albertin South End Pressist\xc3\xa4, joka oli aktivistisesti suuntautunut kirjakustantamo. Vuonna 1979 Chomsky ja Herman tarkistutti Counter-Revolutionary Violence -kirjan ja julkaisi sen South End Pressin kanssa kahtena julkaisuna The Political Economy of Human Rights -nimell\xc3\xa4. T\xc3\xa4ss\xc3\xa4 he vertailivat Yhdysvaltain median reaktiota Kambod\xe1\xba\x91an kansanmurhasta ja Indonesian miehityksest\xc3\xa4 It\xc3\xa4-Timorissa. He totesivat, ett\xc3\xa4 media j\xc3\xa4tti huomioimatta It\xc3\xa4-Timorin tilanteen, koska Indonesia oli Yhdysvaltojen liittolainen, ja keskittyi sen sijaan Kambod\xe1\xba\x91aan, koska Kambod\xe1\xba\x91a oli Yhdysvaltojen vihollinen. Chomskyn ollessa kiinnostunut It\xc3\xa4-Timorin tilanteesta, h\xc3\xa4n todisti aiheesta Yhdistyneiden kansakuntien dekolonisaation erityskomiteassa (United Nations\' Special Committee on Decolonization) vuosina 1978 ja 1979. H\xc3\xa4n osallistui my\xc3\xb6s YK:n konferenssiin Lissabonin miehityksest\xc3\xa4 vuonna 1979. Seuraavana vuonna Steven Lukas kirjoitti artikkelin Times Higher Education Supplement -lehteen, jossa h\xc3\xa4n syytti Chomskya siit\xc3\xa4, ett\xc3\xa4 h\xc3\xa4n pett\xc3\xa4\xc3\xa4 anarkistiset ihanteet ja toimii Kambod\xe1\xba\x91an johtajan Pol Potin puolustelijana. Vaikkakin Laura J. Summers ja Robin Woodsworth Carlsen vastasivat artikkeliin, ett\xc3\xa4 Lukas v\xc3\xa4\xc3\xa4rinymm\xc3\xa4rsi t\xc3\xa4ysin Chomskyn ja Hermanin ty\xc3\xb6t, Chomsky itse ei vastannut artikkeliin. T\xc3\xa4m\xc3\xa4 kiista vahingoitti Chomskyn mainetta, mutta Chomsky edelleen linjasi, ett\xc3\xa4 kriitikot julkaisivat tarkoituksellisesti h\xc3\xa4nest\xc3\xa4 valheita halventaakseen h\xc3\xa4nt\xc3\xa4._NEWLINE_Vaikka Chomsky oli kritisoinut julkisesti pitk\xc3\xa4\xc3\xa4n natsismia ja totalitarismia, h\xc3\xa4nen sitoutumisensa sananvapauteen johti h\xc3\xa4net puolustamaan ranskalaisen historioitsijan Robert Faurissonin oikeutta sananvapauteen holokaustin kiist\xc3\xa4misest\xc3\xa4. Ilman Chomskyn hyv\xc3\xa4ksynt\xc3\xa4\xc3\xa4 ja tiedottamista h\xc3\xa4nen vetoomuksensa julkaistiin Faurisonnin kirjan M\xc3\xa9moire en d\xc3\xa9fense contre ceux qui m\'accusent de falsifier l\'histoire esipuheessa vuonna 1980. Chomsky ei kuitenkaan puolustanut itse holokaustin kiist\xc3\xa4mist\xc3\xa4, vaan itse oikeutta sananvapauteen, niinkin kyseenalaisissa asioissa kuten holokaustin kiist\xc3\xa4misess\xc3\xa4. Chomsky tuomittiin laajasti puolustaen Faurissonia, ja Ranskan valtavirran lehdist\xc3\xb6 syytti Chomskyn olevan holokaustin kiist\xc3\xa4j\xc3\xa4. Chomsky kielt\xc3\xa4ytyi julkaisemasta vastav\xc3\xa4itteit\xc3\xa4 heid\xc3\xa4n syyt\xc3\xb6ksilleen. Kritisoimalla Chomskyn asemaa, sosiologi Werner Cohn my\xc3\xb6hemmin julkaisi analyysin tapauksesta nimelt\xc3\xa4 Partners in Hate: Noam Chomsky and the Holocaust Deniers. Faurissonin tapauksella oli pitk\xc3\xa4 haitallinen vaikutus Chomskyn uralle, ja h\xc3\xa4n ei vieraillut Ranskassa \xe2\x80\x93 jossa h\xc3\xa4nen poliittisten kirjoituksien k\xc3\xa4\xc3\xa4nn\xc3\xb6ksi\xc3\xa4 ei julkaistu vasta kuin 2000-luvulla \xe2\x80\x93 yli kolmeenkymmeneen vuoteen tapauksen j\xc3\xa4lkeen.\n_START_SECTION_\nReaganin kausi ja ty\xc3\xb6t mediasta: 1980\xe2\x80\x931989\n_START_PARAGRAPH_\nRepublikaanien ehdokkaan Ronald Reaganin valinta Yhdysvaltojen presidentiksi vuonna 1981 merkitsi sotilaallisen v\xc3\xa4liintulon lis\xc3\xa4\xc3\xa4ntymist\xc3\xa4 Keski-Amerikassa. Nicaraguan Contra-sodan aikana \xe2\x80\x93 jolloin Yhdysvallat tuki vastavallankumouksellisten miliisi\xc3\xa4 Sandinistien hallitusta vastaan \xe2\x80\x93 Chomsky matkusti Managuaan tapaamaan ty\xc3\xb6ntekij\xc3\xa4j\xc3\xa4rjest\xc3\xb6j\xc3\xa4 ja konfliktia paenneita ihmisi\xc3\xa4, pit\xc3\xa4en yleis\xc3\xb6luentoja politiikasta ja kielitieteest\xc3\xa4. Monet n\xc3\xa4ist\xc3\xa4 luennoista julkaistiin vuonna 1987 On Power and Ideology: The Managua Lectures -kirjassa. Vuonna 1983 h\xc3\xa4n julkaisi The Fateful Triangle -kirjan, jossa h\xc3\xa4n tarkasteli Israelin\xe2\x80\x93Palestiinan konfliktia ja Yhdysvaltojen roolia siin\xc3\xa4, v\xc3\xa4itt\xc3\xa4en, ett\xc3\xa4 Yhdysvallat oli k\xc3\xa4ytt\xc3\xa4nyt konfliktia omiin tarkoituksiinsa. Vuonna 1988 Chomsky vieraili palestiinalaisalueilla todistamassa Israelin armeijan miehityksen vaikutuksia._NEWLINE_Vuonna 1988 Chomsky ja Herman julkaisivat Manufacturing Consent: The Political Economy of the Mass Media -kirjan, jossa he korostivat heid\xc3\xa4n propagandamalliansa valtamedian ymm\xc3\xa4rt\xc3\xa4miseksi. He v\xc3\xa4ittiv\xc3\xa4t, ett\xc3\xa4 jopa maissa, joissa ei ole sensuuria virallisten m\xc3\xa4\xc3\xa4ritelmien mukaan, esitetyt uutiset esitettiin k\xc3\xa4ytt\xc3\xa4en nelj\xc3\xa4\xc3\xa4 filtteri\xc3\xa4, joilla oli suuri vaikutus mit\xc3\xa4 kirjoituksia raportoitiin ja miten ne oli esitetty. Kirjasta tehtiin elokuva vuonna 1992 nimelt\xc3\xa4 Manufacturing Consent: Noam Chomsky and the Media, jonka ohjaajina olivat Mark Achbar ja Peter Wintonick. Vuonna 1989 Chomsky julkaisi Necessary Illusions: Thought Control in Democratic Societies -kirjan, jossa h\xc3\xa4n kritisoi pseudodemokraattista luonnetta l\xc3\xa4nnen kapitalistisissa valtioissa._NEWLINE_80-luvun aikana monet Chomskyn opettamista opiskelijoista tulivat oman alan asiantuntijoiksi kielitieteess\xc3\xa4, laajentamalla ja tarkistamalla Chomskyn ideoita generatiivisesta kieliopista. 80-luvun loppuun menness\xc3\xa4 Chomsky oli vakiinnuttanut itsens\xc3\xa4 maailmanlaajuisesti tunnettuna henkil\xc3\xb6n\xc3\xa4.\n_START_SECTION_\nLis\xc3\xa4\xc3\xa4ntynyt poliittinen aktivismi: 1990\xe2\x80\x93nykyhetki\n_START_PARAGRAPH_\n1990-luvulla Chomsky otti osaa poliittiseen aktivismiin suuremmassa m\xc3\xa4\xc3\xa4rin kuin ennen. S\xc3\xa4ilytt\xc3\xa4en sitoutumisen It\xc3\xa4-Timorin itsen\xc3\xa4istymiselle, h\xc3\xa4n vieraili Australiassa pit\xc3\xa4en puheita asiasta it\xc3\xa4timorilaisille ryhmille, kuten East Timorese Relief Association- ja the National Council for East Timorese Resistance -ryhmille. Luennot, jotka h\xc3\xa4n piti kyseisist\xc3\xa4 asioista julkaistiin vuonna 1996 kirjana nimelt\xc3\xa4 Powers and Prospects. Kansainv\xc3\xa4lisen julkisuuden seurauksena Chomskyn el\xc3\xa4m\xc3\xa4kerran kirjoittaja Wolfgang Sperlich arveli, ett\xc3\xa4 h\xc3\xa4n tuki it\xc3\xa4timorilaisten itsen\xc3\xa4istymist\xc3\xa4 enemm\xc3\xa4n kuin kukaan muu, paitsi tutkiva journalisti John Pilger. Sen j\xc3\xa4lkeen kun it\xc3\xa4timorilaiset itsen\xc3\xa4istyiv\xc3\xa4t Indonesiasta, Australian johtama kansainv\xc3\xa4linen Force for East Timor -rauhanturvajoukko saapui It\xc3\xa4-Timoriin; Chomsky kritisoi t\xc3\xa4t\xc3\xa4 uskoen, ett\xc3\xa4 se oli suunniteltu varmistamaan Australian p\xc3\xa4\xc3\xa4sy It\xc3\xa4-Timorin \xc3\xb6ljy- ja kaasuvarantoihin Timor Gap Treaty -sopimuksen turvin._NEWLINE_Chomsky vet\xc3\xa4ytyi kokop\xc3\xa4iv\xc3\xa4isest\xc3\xa4 opetuksesta, vaikka emerituksena h\xc3\xa4n kuitenkin jatkoi tutkimista ja seminaareihin osallistumista MIT:ss\xc3\xa4._NEWLINE_Syyskuun 11. p\xc3\xa4iv\xc3\xa4n iskujen j\xc3\xa4lkeen vuonna 2001 Chomskya haastateltiin laajasti ja n\xc3\xa4m\xc3\xa4 haastattelut koottiin ja Seven Stories Press -kirjapaino julkaisi ne lokakuussa. Chomsky v\xc3\xa4itti, ett\xc3\xa4 iskuista seurannut terrorisminvastainen sota ei ollut uusi kehityssuunta, vaan jatkoa samalle Yhdysvaltojen ulkopolitiikalle ja siihen liittyv\xc3\xa4lle retoriikalle, jota on harjoitettu ainakin Reaganin aikakaudesta 1980-luvulta l\xc3\xa4htien. Vuonna 2003 h\xc3\xa4n julkaisi Hegemony or Survival -kirjan, jossa h\xc3\xa4n kuvaili Yhdysvaltojen \xe2\x80\x9dimperialistista suurta strategiaa\xe2\x80\x9d ja kritisoi Irakin sotaa ja muita n\xc3\xa4k\xc3\xb6kantoja liittyen \xe2\x80\x9dterrorisminvastaiseen sotaan\xe2\x80\x9d._NEWLINE_Chomsky kiersi maailmaa s\xc3\xa4\xc3\xa4nn\xc3\xb6llisemmin t\xc3\xa4n\xc3\xa4 aikana, pit\xc3\xa4en puheita eri aiheista. Vuonna 2001 h\xc3\xa4n piti D.T. Lakdawala Memorial Lecture -luennon New Delhiss\xc3\xa4, Intiassa, ja vuonna 2003 h\xc3\xa4n vieraili Kuubassa Latin American Association of Social Scientists -yhdistyksen kutsusta. Vuonna 2002 Chomsky vieraili Turkissa osallistuakseen julkaisijan oikeudenk\xc3\xa4yntiin, jota syytettiin maanpetoksesta, koska he olivat painaneet yhden Chomskyn kirjoista; Chomsky puolusti syytetty\xc3\xa4 ja h\xc3\xa4nen tuoma kansainv\xc3\xa4linen mediahuomio kumosi tuomioistuimen syytteet ensimm\xc3\xa4isen\xc3\xa4 p\xc3\xa4iv\xc3\xa4n\xc3\xa4. T\xc3\xa4m\xc3\xa4n matkan aikana Chomsky vieraili kurdien alueille Turkissa puhuen ja kannattaen kurdien ihmisoikeuksia. Chomsky Maailman sosiaalifoorumin tukijana osallistui heid\xc3\xa4n konferenssiin Brasiliassa vuosina 2002 sek\xc3\xa4 2003. H\xc3\xa4n osallistui my\xc3\xb6s messuihin Intiassa._NEWLINE_H\xc3\xa4nen vaimonsa Carol kuoli joulukuussa 2008._NEWLINE_Chomsky osallistui Occupy-liikkeeseen pit\xc3\xa4en puheita leirint\xc3\xa4alueilla ja tuottaen kaksi teosta, jotka taltioivat liikkeen vaikutukset; Occupy -pamfletin vuonna 2012 ja vuonna 2013 Occupy: Reflections on Class War, Rebellion and Solidarity -pamfletin. Zuccotti Park Press -julkaisija julkaisi molemmat n\xc3\xa4ist\xc3\xa4 teoksista. Analyyseiss\xc3\xa4\xc3\xa4n h\xc3\xa4n arvosteli sit\xc3\xa4, miten Occupy-liikkeen kasvu oli vastaus valkoisen ty\xc3\xb6v\xc3\xa4enluokan koettua etujensa v\xc3\xa4henev\xc3\xa4n ja demokraattisen puoleen hyl\xc3\xa4nneen heid\xc3\xa4t._NEWLINE_Elokuussa 2015 Chomsky ilmoitti tukevansa Vermontin senaattoria, Bernie Sandersia, tulevissa vuoden 2016 Yhdysvaltain presidentinvaaleissa. Chomsky on tukenut aiemmin vain yht\xc3\xa4 ehdokasta Sandersin lis\xc3\xa4ksi, Ralph Naderia vuonna 1987._NEWLINE_Vuoden 2016 alussa Chomsky moitti julkisesti Turkin presidentti\xc3\xa4 Recep Tayyip Erdo\xc4\x9fania siit\xc3\xa4, ett\xc3\xa4 h\xc3\xa4n sortaa kurdeja ja tukee terroristeja. Chomsky syytti Erdo\xc4\x9fania tekopyhyydest\xc3\xa4 ja lis\xc3\xa4si, ett\xc3\xa4 h\xc3\xa4n tukee al-Nusran rintamaa, joka on Al-Qaidan kumppani Syyriassa. Chomsky kritisoi my\xc3\xb6s Yhdysvaltojen l\xc3\xa4heisi\xc3\xa4 suhteita Saudi-Arabiaan ja Yhdysvaltain osallistumista Saudi-Arabian johtamaan interventioon Jemeniss\xc3\xa4, korostaen, ett\xc3\xa4 Saudi-Arabialla on yksi groteskeimmista ihmisoikeustilastoista maailmassa._NEWLINE_Huhtikuussa 2017 Chomsky v\xc3\xa4itti, ett\xc3\xa4 Yhdysvaltain republikaaninen puolue on maailman vaarallisin organisaatio ihmiskunnan historiassa, viitaten puolueen asenteeseen ilmastonmuutoksen suhteen.\n_START_SECTION_\nKielitieteellinen ty\xc3\xb6\n_START_PARAGRAPH_\nChomskyn maine kielitieteilij\xc3\xa4n\xc3\xa4 perustuu teoksiin Syntactic Structures (1957) ja ennen kaikkea Aspects in the Theory of Syntax (1965), joka lienee maailman siteeratuin kielitieteellinen teos. N\xc3\xa4iss\xc3\xa4 teoksissaan Chomsky kehitteli strukturaaliseen lauseopin teoriaa. H\xc3\xa4nen ty\xc3\xb6ns\xc3\xa4 pohjalta syntyi vaikutusvaltainen transformationaalis-generatiivisen lauseopin tutkimuksen paradigma (TG-teoria), jota Chomsky my\xc3\xb6hemmin kehitti niin sanotuiksi Principles and Parameters (P&P) ja Government and Binding -teorioiksi (GB) sek\xc3\xa4 viimeksi niin sanotuksi minimalistiseksi ohjelmaksi (1995). Kaikkia n\xc3\xa4it\xc3\xa4 teorioita ja niiden johdannaisia nimitet\xc3\xa4\xc3\xa4n usein generativismiksi tai generatiiviseksi kielitieteeksi. _NEWLINE_Chomskyn ajattelussa keskeinen on niin sanottu universaalikieliopin k\xc3\xa4site (Universal Grammar). T\xc3\xa4m\xc3\xa4 on Chomskyn mukaan ihmisen lajityypillinen ominaisuus, jonka ansiosta kielen oppiminen on mahdollista. Kielitieteen teht\xc3\xa4v\xc3\xa4 on kuvata kaikille kielille yhteist\xc3\xa4 universaalikielioppia formalisoimalla universaalikieliopin sis\xc3\xa4lt\xc3\xa4m\xc3\xa4t s\xc3\xa4\xc3\xa4nn\xc3\xb6t sek\xc3\xa4 kielikohtaisesti vaihtelevat parametrit, jotka ovat vastuussa maailman kielten eroista. Oleellista on sen selvitt\xc3\xa4minen, miksi toiset ilmaisut ovat kieliopillisia ja toiset kieliopin vastaisia. Chomsky ja h\xc3\xa4nen kannattajansa ovatkin k\xc3\xa4ytt\xc3\xa4neet kieliopillisen tutkimuksen aineistona \xc3\xa4idinkielisten kielenpuhujien (muun muassa tutkijan itsens\xc3\xa4) k\xc3\xa4sityst\xc3\xa4 siit\xc3\xa4, mitk\xc3\xa4 lauseet ovat kieliopillisia, mitk\xc3\xa4 eiv\xc3\xa4t. Chomskyn teoriat ovat l\xc3\xa4heisess\xc3\xa4 yhteydess\xc3\xa4 B. F. Skinnerin ja behavioristien k\xc3\xa4sityksiin siten, ett\xc3\xa4 Chomskyn teoria kielest\xc3\xa4 alkoi murtaa behavioristista k\xc3\xa4sityst\xc3\xa4 oppimisesta. Chomsky l\xc3\xb6i viimeiset naulat behaviorismin arkkuun Skinnerin \xe2\x80\x9dVerbal Behavior\xe2\x80\x9d -kirjaan kohdistamallaan kritiikill\xc3\xa4. Chomskyn mukaan klassinen ehdollistamisteoria ei riit\xc3\xa4 selitt\xc3\xa4m\xc3\xa4\xc3\xa4n kielenoppimista._NEWLINE_Chomskyn vaikutus kielitieteeseen on ollut erityisen suuri englantilaisella kielialueella sek\xc3\xa4 er\xc3\xa4iss\xc3\xa4 Euroopan maissa, kuten Italiassa, Skandinavian maissa ja Unkarissa. Yleisen kielitieteen valtavirrassa Chomskyn merkitys on kuitenkin 1980-luvulta alkaen nopeasti v\xc3\xa4hentynyt kielitypologian nousun my\xc3\xb6t\xc3\xa4. Chomskya ja generativismia on kritisoitu empiirisen kielentutkimuksen laiminly\xc3\xb6misest\xc3\xa4. On huomautettu, ett\xc3\xa4 kiinnitt\xc3\xa4ess\xc3\xa4\xc3\xa4n huomion \xc3\xa4idinkielisten kielenpuhujien kieli-intuitioon generativistit ovat ly\xc3\xb6neet laimin todellisuudessa esiintyvien kieliopillisten ilmausten tutkimisen. Lis\xc3\xa4ksi generativistit ovat tutkineet l\xc3\xa4hinn\xc3\xa4 syntaksia ja j\xc3\xa4tt\xc3\xa4neet muut kielen osa-alueet v\xc3\xa4hemm\xc3\xa4lle huomiolle. Osa kritiikist\xc3\xa4 on kohdistunut Chomskyn k\xc3\xa4sitykseen, jonka mukaan kielitiede on luonnontiede (science), kun perinteinen lingvistiikka pit\xc3\xa4\xc3\xa4 kielitiedett\xc3\xa4 humanistisena tieteen\xc3\xa4 (art). Esa Itkonen esitt\xc3\xa4\xc3\xa4 teoksessaan Empiirisen kielitieteen metodologia (2010), ett\xc3\xa4 Chomskyn alulle panema kielitieteellinen vallankumous perustui vain h\xc3\xa4nen itsens\xc3\xa4 keksim\xc3\xa4\xc3\xa4n 39:\xc3\xa4\xc3\xa4n esimerkkilauseeseen, eik\xc3\xa4 todellisiin tekstiaineistoihin, eli korpuksiin. _NEWLINE_Vaikka Chomskyn asema kielitieteess\xc3\xa4 ei t\xc3\xa4ll\xc3\xa4 hetkell\xc3\xa4 ole yht\xc3\xa4 keskeinen kuin parikymment\xc3\xa4 vuotta sitten, h\xc3\xa4nen ansioinaan voidaan pit\xc3\xa4\xc3\xa4 huomion kiinnitt\xc3\xa4mist\xc3\xa4 kieliopillisten intuitioiden olemassaoloon sek\xc3\xa4 lauseiden kieliopillisen ja semanttisen mielekkyyden erottamiseen. T\xc3\xa4rke\xc3\xa4ksi on osoittautunut my\xc3\xb6s formalisoinnin vaatimuksen tuominen kieliopin tutkimukseen. Generativismin paradigmaan kuuluvat lausetta p\xc3\xa4\xc3\xa4sanan projektiona pit\xc3\xa4v\xc3\xa4t kielioppimallit, erityisesti niin sanottu HPSG-teoria, ovat olleet my\xc3\xb6s t\xc3\xa4rkeit\xc3\xa4 virikkeit\xc3\xa4 tietokoneella tapahtuvan lauserakenteen analyysin kehitt\xc3\xa4misess\xc3\xa4.\n_START_SECTION_\nPoliittiset n\xc3\xa4kemykset\n_START_PARAGRAPH_\nChomskyn poliittiset n\xc3\xa4kemykset eiv\xc3\xa4t ole juurikaan muuttuneet h\xc3\xa4nen lapsuudestaan, jolloin h\xc3\xa4n sai vaikutteita poliittisesta aktivismista, joka oli juurtunut juutalaisten ty\xc3\xb6v\xc3\xa4enluokan traditioon. H\xc3\xa4n pit\xc3\xa4\xc3\xa4 yleens\xc3\xa4 itse\xc3\xa4\xc3\xa4n anarkosyndikalistina ja/tai anarkososialistina. H\xc3\xa4n ei n\xc3\xa4e kyseisi\xc3\xa4 positioita niink\xc3\xa4\xc3\xa4n poliittisina teorioina, vaan ideaaleina, jotka h\xc3\xa4nen mielest\xc3\xa4\xc3\xa4n sopivat ihmisten tarpeisiin parhaiten: vapaus, yhteis\xc3\xb6llisyys ja j\xc3\xa4rjest\xc3\xa4ytymisvapaus. Toisin kuin muut sosialistit, kuten ne, jotka hyv\xc3\xa4ksyv\xc3\xa4t marxismin, Chomsky uskoo politiikan j\xc3\xa4\xc3\xa4v\xc3\xa4n tieteen vastuualueen ulkopuolelle. H\xc3\xa4n kuitenkin perustaa n\xc3\xa4kemyksens\xc3\xa4 ihanneyhteiskunnasta empiiriseen aineistoon ja empiirisesti perusteltuihin teorioihin._NEWLINE_Chomskyn mielest\xc3\xa4 totuus poliittisesta todellisuudesta on systemaattisesti v\xc3\xa4\xc3\xa4ristetty\xc3\xa4 tai tukahdutettua eliittien yritysten etujen mukaisesti. He k\xc3\xa4ytt\xc3\xa4v\xc3\xa4t valtamediaa, mainontaa ja ajatushautomoita edist\xc3\xa4\xc3\xa4kseen omaa propagandaansa. Chomskyn ty\xc3\xb6t pyrkiv\xc3\xa4t paljastamaan t\xc3\xa4llaisia manipulointeja ja totuuden, jota he peittelev\xc3\xa4t. H\xc3\xa4n uskoo, ett\xc3\xa4 "maalaisj\xc3\xa4rki" on kaikki mit\xc3\xa4 tarvitaan murtamaan valheiden verkko ja n\xc3\xa4kem\xc3\xa4\xc3\xa4n totuus, jos sit\xc3\xa4 k\xc3\xa4ytet\xc3\xa4\xc3\xa4n kriittisten ajattelutaitojen ja tietoisuuden kanssa siit\xc3\xa4, mik\xc3\xa4 rooli itsekkyydell\xc3\xa4 ja itsepetoksella on itseen ja muihin. H\xc3\xa4n uskoo, ett\xc3\xa4 \xc3\xa4lymyst\xc3\xb6ll\xc3\xa4 on moraalinen vastuu kertoa totuus maailmasta, mutta v\xc3\xa4itt\xc3\xa4\xc3\xa4 ett\xc3\xa4 vain harvat tekev\xc3\xa4t niin, koska he pelk\xc3\xa4\xc3\xa4v\xc3\xa4t menett\xc3\xa4v\xc3\xa4ns\xc3\xa4 arvovaltansa ja rahoituksensa. H\xc3\xa4n v\xc3\xa4itt\xc3\xa4\xc3\xa4, ett\xc3\xa4 intellektuellin velvollisuus on k\xc3\xa4ytt\xc3\xa4\xc3\xa4 etuoikeuttaan resursseihin ja koulutukseen tukeakseen demokratialiikkeit\xc3\xa4 ja heid\xc3\xa4n kamppailujaan._NEWLINE_Vaikka Chomsky on osallistunut protestimarsseihin ja organisoinut aktivistiryhmi\xc3\xa4, h\xc3\xa4nen mielest\xc3\xa4\xc3\xa4n ensisijaisesti koulutus sek\xc3\xa4 ilmaisten oppituntien ja luentojen tarjoaminen edist\xc3\xa4\xc3\xa4 laajempaa poliittista tietoisuutta. H\xc3\xa4nen poliittiset kirjoituksensa ovat kattaneet monenlaisia aiheita, vaikkakin h\xc3\xa4nen useimmissa t\xc3\xb6iss\xc3\xa4\xc3\xa4n on monia keskeisi\xc3\xa4 teemoja. H\xc3\xa4n on IWW:n j\xc3\xa4sen ja International Organization for a Participatory Societyn neuvottelukunnassa._NEWLINE_Noam Chomsky on tunnetuimpia amerikkalaisia vasemmiston edustajia. H\xc3\xa4n pit\xc3\xa4\xc3\xa4 itse\xc3\xa4\xc3\xa4n anarkismin, tarkemmin sanottuna libertaarin sosialismin kannattajana. T\xc3\xa4m\xc3\xa4n h\xc3\xa4n k\xc3\xa4sitt\xc3\xa4\xc3\xa4 erityisesti valtahierarkiat, kuten kapitalistiset yritykset, kaikissa muodoissaan haastavana filosofiana pyrkien eliminoimaan ne ep\xc3\xa4oikeutettuina._NEWLINE_Ylip\xc3\xa4\xc3\xa4ns\xc3\xa4 Chomsky ei halua tulla luokitelluksi perinteisten poliittisten suuntausten mukaan ja toivoo n\xc3\xa4kemystens\xc3\xa4 puhuvan puolestaan. H\xc3\xa4nen t\xc3\xa4rkeimm\xc3\xa4t poliittiset toimintatapansa ovat olleet kirjoittaminen lehtiin ja kirjoihin sek\xc3\xa4 esiintyminen puhujana._NEWLINE_Chomsky n\xc3\xa4kee nelj\xc3\xa4 vallitsevaa valtiok\xc3\xa4sityst\xc3\xa4, joille antaa nimet klassinen liberalismi, h\xc3\xa4nen itsens\xc3\xa4 kannattama libertaarisosialismi, valtiososialismi sek\xc3\xa4 valtiokapitalismi. Chomsky on todennut kansainv\xc3\xa4lisest\xc3\xa4 politiikasta ja poliittisesta historiasta, ett\xc3\xa4 sosialistiset valtiot surmaavat omia kansalaisiaan, kapitalistiset muiden maiden kansalaisia.\n_START_SECTION_\nTerrorismi\n_START_PARAGRAPH_\nChomskyn mukaan kansainv\xc3\xa4lisen terrorismin taustalla ovat terroristeiksi kutsuttujen tahojen lis\xc3\xa4ksi merkitt\xc3\xa4v\xc3\xa4ll\xc3\xa4 tavalla suurvallat Yhdysvaltojen johdolla. Terroristien merkitt\xc3\xa4vimm\xc3\xa4t teot on tehty reaktiona l\xc3\xa4nsimaiden harjoittamaan politiikkaan L\xc3\xa4hi-id\xc3\xa4ss\xc3\xa4 ja muualla. Samoin l\xc3\xa4nsimaat itse tukevat terroristeiksi luokiteltavia tahoja ja tekev\xc3\xa4t terrorismiksi luokiteltavia asioita. Sin\xc3\xa4ns\xc3\xa4 terrorismi \xe2\x80\x93 kuten v\xc3\xa4kivalta yleens\xc3\xa4kin \xe2\x80\x93 on Chomskyn mukaan tuomittavaa \xe2\x80\x93 ja oikeutettua vain suuremman v\xc3\xa4kivallan est\xc3\xa4miseksi. _NEWLINE_Kirjassaan \xe2\x80\x9dMaailmanvalta vai maailmanloppu\xe2\x80\x9d Chomsky huomauttaa ett\xc3\xa4 \xe2\x80\x9dsotaa terrorismia vastaan\xe2\x80\x9d k\xc3\xa4yv\xc3\xa4t maat jotka itse harjoittavat terrorismia eri muodoissa; Yhdysvallat, Israel, Ven\xc3\xa4j\xc3\xa4 ja Kiina. Lis\xc3\xa4ksi Chomsky ihmettelee, miksi kukaan ei ole huomauttanut moisesta paradoksista.\n_START_SECTION_\nYhdysvaltojen ulkopolitiikka\n_START_PARAGRAPH_\nChomsky kritisoi voimakkaasti Yhdysvaltain ulkopolitiikkaa. Suurvallat yleens\xc3\xa4 pyrkiv\xc3\xa4t hallitsemaan maailmaa ymp\xc3\xa4rill\xc3\xa4\xc3\xa4n niin sotilaallisesti kuin taloudellisestikin. Niin my\xc3\xb6s Yhdysvallat. Yhdysvaltojen ulkopolitiikan er\xc3\xa4s peruskivi on pyrkimys kumota onnistuneet demokratiakokeilut, so. \xe2\x80\x9dhyv\xc3\xa4n esimerkin\xe2\x80\x9d valtiokokeilut, pyrkimys est\xc3\xa4\xc3\xa4 itsen\xc3\xa4inen ja my\xc3\xb6nteinen kehitys sellaisillakin alueilla, joissa Yhdysvalloilla ei ole varsinaisia taloudellisia intressej\xc3\xa4. N\xc3\xa4in Chomsky selitt\xc3\xa4\xc3\xa4 interventiot Guatemalaan, Laosiin, Nicaraguaan ja Grenadaan.\n_START_SECTION_\nGlobalisaatio\n_START_PARAGRAPH_\nKansainv\xc3\xa4liset instituutiot kuten IMF, WTO, GATT ja NAFTA ovat Chomskyn mukaan uusliberaalilla politiikallaan palvelleet ensisijaisesti omistavaa eliitti\xc3\xa4 takaamalla halpaa ty\xc3\xb6voimaa, raaka-aineita ja sijoitusmahdollisuuksia teollisuusmaille. Oleellista olisi sallia my\xc3\xb6s kehitysmaiden k\xc3\xa4ytt\xc3\xa4\xc3\xa4 n\xc3\xa4it\xc3\xa4 samoja talouspoliittisia v\xc3\xa4lineit\xc3\xa4 omaan talouskehitykseens\xc3\xa4. Investoijien oikeuksien sijaan kansainv\xc3\xa4lisiss\xc3\xa4 taloussopimuksissa pit\xc3\xa4isi keskitty\xc3\xa4 ihmisten sosiaalisiin oikeuksiin.\n_START_SECTION_\nSosialismi\n_START_PARAGRAPH_\nChomsky kannattaa libertaarin sosialismin n\xc3\xa4kemyksi\xc3\xa4, jotka edellytt\xc3\xa4v\xc3\xa4t paitsi taloudellista vapautta, my\xc3\xb6s sit\xc3\xa4, ett\xc3\xa4 omistajien ja johtajien sijasta tuotantoa hallitsevat kuluttajat ja ty\xc3\xb6l\xc3\xa4iset yhdess\xc3\xa4. Neuvostotyylist\xc3\xa4 valtiososialismia h\xc3\xa4n on pit\xc3\xa4nyt totalitaarisena ja ilmiselv\xc3\xa4n tuhoisana j\xc3\xa4rjestelm\xc3\xa4n\xc3\xa4.\n_START_SECTION_\nMedia\n_START_PARAGRAPH_\nChomskyn mukaan etenkin Yhdysvalloissa mutta my\xc3\xb6s muualla tiedotusv\xc3\xa4lineet rajoittavat ja ohjaavat keskustelua edist\xc3\xa4\xc3\xa4kseen suuryritysten ja hallituksen etua. Demokratia ei voi toteutua ep\xc3\xa4tasa-arvoisessa yhteiskunnassa, jossa tiedotusv\xc3\xa4lineet ovat taloudellisten valtahierarkioiden omistuksessa. Totalitaaristen maiden sensuuri on varsin tehotonta verrattuna \xe2\x80\x9dvapaiden maiden\xe2\x80\x9d tiedotusv\xc3\xa4lineiden harjoittamaan itsesensuuriin._NEWLINE_Chomsky mainitsee toistuvasti laskelmia siit\xc3\xa4, kuinka v\xc3\xa4h\xc3\xa4n jotain merkitt\xc3\xa4v\xc3\xa4\xc3\xa4 tapahtumaa on k\xc3\xa4sitelty Yhdysvaltojen tiedotusv\xc3\xa4lineiss\xc3\xa4, koska kyseinen aihe on ollut poliittisesti ep\xc3\xa4miellytt\xc3\xa4v\xc3\xa4 Yhdysvaltojen valtaeliitin kannalta. Chomsky my\xc3\xb6s toteaa, ett\xc3\xa4 suuret mediatalot omistavat suuria osia aseteollisuutta harjoittavista yrityksist\xc3\xa4 eik\xc3\xa4 olisi median omien etujen mukaista kertoa mit\xc3\xa4\xc3\xa4n negatiivista aseteollisuudesta. (Yhten\xc3\xa4 esimerkkin\xc3\xa4 Chomsky mainitsee vuoden 2000 intifadan, jonka aikana Israelin armeija surmasi useita siviilej\xc3\xa4 amerikkalaisvalmisteisia helikoptereita k\xc3\xa4ytt\xc3\xa4en. Samaan aikaan Bill Clinton vahvisti uusimman helikopterikaupan Israelin kanssa. Valtamedia vaikeni tapahtumasta.)\n_START_SECTION_\nL\xc3\xa4hi-it\xc3\xa4\n_START_PARAGRAPH_\nJuutalaissyntyinen Chomsky kritisoi voimakkaasti Israelin politiikkaa. Kuuluisa israelilainen toisinajattelija Tanya Reinhardt on Chomskyn oppilaana ollut kielitieteilij\xc3\xa4. Israelin ja palestiinalaisten konfliktiin Chomsky kannattaa yhden valtion ratkaisua, jossa etnisill\xc3\xa4 yhteis\xc3\xb6ill\xc3\xa4 olisi kieli-, opetus- sek\xc3\xa4 kulttuuriautonomia. Chomskyn mukaan t\xc3\xa4h\xc3\xa4n p\xc3\xa4\xc3\xa4st\xc3\xa4isiin kuitenkin v\xc3\xa4livaiheiden kautta, joista ensimm\xc3\xa4inen on kahden valtion ratkaisu.\n_START_SECTION_\nVaalit\n_START_PARAGRAPH_\nChomsky ei vastusta vaaleihin osallistumista, vaan h\xc3\xa4nen mukaansa on pikemmin \xc3\xa4\xc3\xa4nestett\xc3\xa4v\xc3\xa4 demokraatteja kuin republikaaneja silloin kun se auttaa est\xc3\xa4m\xc3\xa4\xc3\xa4n republikaanien valtaanp\xc3\xa4\xc3\xa4syn. Muutoin Chomskyn mukaan on \xc3\xa4\xc3\xa4nestett\xc3\xa4v\xc3\xa4 radikaalimpia vaihtoehtoja, kuten vihreit\xc3\xa4 (alueilla, joilla ei ole vaaraa siit\xc3\xa4 ett\xc3\xa4 republikaanit voittavat vaalit). Chomsky luottaa vahvasti kansalaisaktivismin voimaan ja on ollut 1960-luvulta Yhdysvaltojen johtavia kansalaisaktivisteja. Chomskyn mukaan muutos parempaan voi tapahtua vain, kun ruohonjuuritasolla olevat ihmiset tarttuvat tuumasta toimeen. Vuoden 2008 esivaaleissa Chomsky kirjoitti Ken Hildebrandtille kirjeen, jossa t\xc3\xa4m\xc3\xa4 kehui demokraattien presidenttiehdokas Mike Gravelin saavutuksia Vietnamin sodan lopettamisessa ja hallituksen salailun lopettamisessa, kun t\xc3\xa4m\xc3\xa4 julkaisi Pentagonin asiakirjoja. Chomsky kehui my\xc3\xb6s Gravellia t\xc3\xa4m\xc3\xa4n kielteist\xc3\xa4 asenteesta aggressiivisen ulkopolit..iikan harjoittamista kohtaan. Itse vuoden 2008 presidentinvaaleissa Chomsky kehotti ihmisi\xc3\xa4 vaa\xe2\x80\x99ankieliosavaltioissa \xc3\xa4\xc3\xa4nest\xc3\xa4m\xc3\xa4\xc3\xa4n Obamaa, mutta \xe2\x80\x9dilman illuusioita\xe2\x80\x9d. Vuonna 2012 Chomsky toisti n\xc3\xa4kemyksens\xc3\xa4, ja kehotti \xc3\xa4\xc3\xa4nest\xc3\xa4m\xc3\xa4\xc3\xa4n vaa\'ankieliosavaltioissa Obamaa. H\xc3\xa4n kuitenkin lis\xc3\xa4si, ettei itse asu vaa\'ankieliosavaltiossa ja \xc3\xa4\xc3\xa4nest\xc3\xa4\xc3\xa4 todenn\xc3\xa4k\xc3\xb6isesti vihreiden ehdokasta, Jill Steinia.\n_START_SECTION_\nUskonto\n_START_PARAGRAPH_\nChomsky puhuu harvoin suhteestaan uskontoon, mutta kysytt\xc3\xa4ess\xc3\xa4 Chomsky on vastannut tieteilij\xc3\xa4lle tyypilliseen tapaan: tiede ei anna syyt\xc3\xa4 uskoa yliluonnolliseen, mutta Chomsky muistuttaa verkkolehti Science & Theologyn haastattelussa, ett\xc3\xa4 monet asiat, joihin ihmiset uskovat, ovat irrationaalisia, mutta silti tosia. Kysytt\xc3\xa4ess\xc3\xa4 uskooko Chomsky Jumalaan, on Chomsky vastannut, ett\xc3\xa4 ei ymm\xc3\xa4rr\xc3\xa4 kysymyst\xc3\xa4. Chomsky ei omien sanojensa mukaan ole saanut selvyytt\xc3\xa4, mit\xc3\xa4 jumaluudella tarkoitetaan, joten h\xc3\xa4n ei voi antaa vastausta. Ateistiksi Chomsky ei itse\xc3\xa4\xc3\xa4n laske, sill\xc3\xa4 termiin kohdistuu sama ongelma kuin jumaluuteen; Chomsky ei tied\xc3\xa4, mit\xc3\xa4 h\xc3\xa4n ateistina kielt\xc3\xa4isi. Chomskyn el\xc3\xa4m\xc3\xa4nkatsomus onkin melko l\xc3\xa4hinn\xc3\xa4 agnostikkojen ajatuksia. Chomsky kertoo isois\xc3\xa4ns\xc3\xa4 olleen ortodoksijuutalainen, mutta itse h\xc3\xa4n katsoo olevansa \xe2\x80\x9cvalistuksen lapsia\xe2\x80\x9d, jotka l\xc3\xa4hestyv\xc3\xa4t ja tarkkailevat maailmaa rationaalisesta n\xc3\xa4k\xc3\xb6kulmasta._NEWLINE_Chomsky on kritisoinut uusateistista liikett\xc3\xa4 ja todennut esimerkiksi, ett\xc3\xa4 ei liity liikkeeseen, sill\xc3\xa4 h\xc3\xa4nell\xc3\xa4 ei ole "ylimielisyytt\xc3\xa4" saaranta tieteen filosofiasta lapsensa menett\xc3\xa4neelle \xc3\xa4idille, joka odottaa n\xc3\xa4kev\xc3\xa4ns\xc3\xa4 edesmenneen lapsensa taivaassa._NEWLINE_Chomsky on ty\xc3\xb6skennellyt monien kristillisten hyv\xc3\xa4ntekev\xc3\xa4isyysj\xc3\xa4rjest\xc3\xb6jen kanssa ja puhunut kirkoissa. Etenkin katolisen kirkon pappien vapautuksen teologian ty\xc3\xb6n Latinalaisen Amerikan k\xc3\xb6yhien ja v\xc3\xa4h\xc3\xa4osaisten hyv\xc3\xa4ksi Chomsky arvostaa korkealle, jopa sankarilliseksi, kuten Chomsky er\xc3\xa4iss\xc3\xa4 kirjoissaan toteaa.\n_START_SECTION_\nIhmisoikeudet\n_START_PARAGRAPH_\nPoliittisen aktivismin ohella Chomsky on tehnyt t\xc3\xb6it\xc3\xa4 eri ihmisoikeusj\xc3\xa4rjest\xc3\xb6ille, muun muassa Amnesty Internationalille esimerkiksi It\xc3\xa4-Timorissa ja Kolumbiassa. Chomsky on my\xc3\xb6s kirjoittanut paljon Turkin harjoittamasta kurdien sorrosta. T\xc3\xa4m\xc3\xa4 johti vuonna 2002 Chomskyn julkaisijan oikeudenk\xc3\xa4yntiin Turkissa, mutta Chomskyn saapuminen paikalle veti median huomion oikeudenk\xc3\xa4yntiin ja syytteet kumottiin. Chomsky on my\xc3\xb6s puhunut useissa ihmisoikeuskonferensseissa.\n_START_SECTION_\nMerkitt\xc3\xa4vi\xc3\xa4 oppilaita\n_START_PARAGRAPH_\nChomskyn oppilaina on ollut monia nykyisin tunnettuja vaikuttajia, kuten Mark Baker, Ray C. Dougherty, C.-T. James Huang, Ray Jackendoff, George Lakoff, Howard Lasnik, Robert Lees, James McCawley, Barbara Partee, John R. Ross ja monia muita.'